Studenti BLC-a posjetili Wiener Neustadt

Studenti i profesori Visoke škole Banja Luka College i ove godine su prisustvovali Danima otvorenih vrata na Visokoj školi u Wiener Neustadt- u (University of Applied Sciences Wiener Neustadt).

Visoka škola iz Wiener Neustadt-a (Fachhochschule Wiener Neustadt-FHW) svake godine uspješno organizuje Dan otvorenih vrata kada se studenti iz cijelog svijeta mogu upoznati sa načinom rada ove škole, kao i programima koje nudi. Posebno interesantno jeste i što  studenti FHW-a predstavljaju posjetiocima, osim nevjerovatnih naučnih dostignuća i svoju tradicionalnu kuhinju kao vid dobrodošlice.

U okviru ovog događaja studenti sa Visoke škole Wiener Neustadt su predstavili fakultete i plan studija, oblasti koje  mogu da se studiraju, uslove za upis, načine studiranja, studentske domove, laboratorije i druge radionice koje bi studentima olakšale njihov put ka diplomi. Takođe su predstavljene i mnoge inovacije iz oblasti ekonomije, menadžmenta, marketinga, mehanike, inžinjerstva, informatike, elektronike, biomedicine, zdravstva, njege, sporta i mnogih drugih oblasti.

S obzirom da BLC i FHW  imaju sporazum o saradnji, studenti su upoznati i o tome da u sklopu tog sporazuma, mogu da pohađaju master studije na nekom od ovih programa na njemačkom ili engleskom jeziku, uz minimalnu razliku u predmetima.